ང་ཚོ་བོད་མིའི་ངོས་ནས་ཀྱང་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ཀྱི་སྒྲོམ་གཞིའི་འོག་མིང་དོན་མཚུངས་པའི་རང་སྲིད་རང་སྐྱོང་གི་ཐོབ་ཐང་རྩོད་བཞིན་ཡོད།སྤྱིར་བཏང་བོད་འདི་ཕྱི་དངོས་པོ་ཡར་རྒྱས་ཐོག་ནས་རྗེས་ལུས་ཐེབས་ཡོད།འོན་ཀྱང་ཆོས་ཕྱོགས་ཀྱི་ཆ་ནས་རིག་གཞུང་ཧ་ཅང་ཕྱུག་པོ་ཡོད།ངོས་ཀྱིས་དོན་དངོས་ཀྱི་སྐད་ཆ་བཤད་ན།བོད་མི་མང་དག་ཅིག་ཁྲིམས་འགལ་ཐོག་ཕྱི་རྒྱལ་གྱི་རྒྱལ་ཁབ་ཁག་ནང་འགྲོ་དང་འགྲོ་བཞིན་ཡོད།དེ་དག་ནི་ཆོས་དོན་གཉེར་སླད་དུ་མིན་པར་མང་ཆེ་བ་དཔལ་འབྱོར་ཁོ་ནའི་ཆེད་དུ་རེད།དེར་བརྟེན་ངོས་ཀྱིས་བོད་མི་རྣམ་པར་ང་ཚོས་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ཀྱི་སྒྲོམ་གཞིའི་འོག་ནས་དཔལ་འབྱོར་གྱི་རོགས་རམ་ཞུས་ན་ཁེ་ཕན་ཆེ་བ་ཡོད།དེ་དང་ཆབས་ཅིག་རྒྱ་ནག་གཞུང་ནས་བོད་ཀྱི་ཆོས་དང་རིག་གཞུང་སྲུང་སྐྱོབ་ཡོང་ཆེད་དོན་དམ་གྱི་ང་ཚོ་བོད་མིར་རང་དབང་སྤྲོད་དགོས།ཞེས་བརྗོད་ཀྱི་ཡོད།ལྷག་པར་དེ་སྔ་རྒྱ་ནག་དམར་ཤོག་ཚོགས་པའི་འགོ་ཁྲིད་ཚོ་དང་མི་འདྲ་བར་ད་ལྟའི་རྒྱ་ནག་གི་སྲིད་འཛིན་ཞི་ཅིན་ཕིང་གིས་ཕ་རན་སིའི་ནང་རྒྱ་ནག་གི་རིག་གཞུང་སྲུང་སྐྱོབ་ཡོང་སླད་ནང་ཆོས་གནད་འགག་ཆགས་ཡོད་སྐོར་གསུངས་འདུགཅེས་སོགས་ཀྱི་བཀའ་སློབ་སྩལ།ཕྱོགས་མཚུངས་མགོན་པོ་གང་ཉིད་མཆོག་གིས་ཉིན་འདིར་རྒྱ་གར་གྱི་དེ་སྔའི་སྲིད་བློན་མན་མོ་ཧན་སིངྒ་མཆོག་མཇལ་འཕྲད་དང་གསུང་མོལ་ལྷུག་པོ་མཛད་འདུག